Nivelen tietokonetomografiatutkimus lapselle

**Olkapää, kyynärpää, ranne, lonkka, polvi, nilkka TT**

Lapsellesi on varattu nivelen tietokonetomografiatutkimus (lyhenne TT tai CT), jossa otetaan leikekuvia röntgensäteitä käyttämällä. Kuvaaminen on kivutonta; laite pitää ainoastaan hiukan ääntä kuvauksen aikana.

Tutkimukseen valmistautuminen

Lapsesi voi syödä ja ottaa säännöllisesti käytettävät lääkkeet normaalisti. Kuvaus edellyttää liikkumattomuutta, joten tarvittaessa lapsellesi annetaan etukäteen rauhoittava esilääke. Raskauden mahdollisuus kysytään ennen tutkimusta sukukypsässä iässä olevilta tytöiltä   
(≥12 v.).

Tutkimuksen suorittaminen

Kokonaisuudessaan tutkimus kestää valmisteluineen noin 10 minuuttia, mutta varsinainen kuvausvaihe vain muutaman minuutin. Röntgenhoitaja kertoo suoritettavasta tutkimuksesta, auttaa lapsen kuvausasentoon ja suorittaa kuvauksen röntgenlääkärin ohjeiden mukaan. Röntgenlääkäri antaa kuvista lausunnon.

Kuvauksen aikana lapsi istuu kuvauspöydän vieressä tai makaa kuvauspöydällä joko selällään, vatsallaan tai kyljellään. Kuvausasento valitaan kuvattavan nivelen mukaan. Kuvausalueen ulkopuolella käytetään sädesuojia. Kuvausvaiheen aikana lapsen tulee olla täysin liikkumatta, koska liike aiheuttaa kuviin epätarkkuutta.

Tarvittaessa lapsen vanhempi (tai muu aikuinen saattaja) voi olla tutkimushuoneessa lapsen tukena. Raskaana oleva ei kuitenkaan voi olla avustajana kuvauksen aikana.

Tutkimuksen jälkeen huomioitava

Tutkimuksen jälkeen lapsesi saa syödä ja juoda normaalisti. Tuloksen tehdystä tutkimuksesta saat lastasi hoitavalta lääkäriltä.

Yhteystiedot

Nivelten tietokonetomografiatutkimuksia tehdään:

Keskusröntgenissä sisäänkäynti N (Kajaanintie 50, Oulu) tai G (Kiviharjuntie 9, Oulu), sijainti N4,   
1. kerros, aula 1.

Päivystysröntgenissä sisäänkäynti NK (Kajaanintie 50, Oulu) tai G (Kiviharjuntie 9, Oulu), 1. kerros.

Mikäli sinulla on kysyttävää tästä tutkimuksesta, voit soittaa sille röntgenosastolle, jonne lapsesi aika on varattu (ilmoitetaan kutsukirjeessä).

Keskusröntgen puh.08 - 315 3208 Päivystysröntgen puh.08 - 315 2254